El Cinema Tívoli posa en marxa “Proyecto Lázaro”
2025-07-24

La cartellera del Cinema Tívoli de Burjassot avança en el calendari de febrer i oferirà el cap de setmana vinent una nova estrena. Després del “Contratiempo” de Mario Casas, José Coronado i Bárbara Lennie, el Tívoli posa en marxa “Proyecto Lázaro”, una pel·lícula amb la qual el director i guionista Mateo Gil reflexiona sobre la vida i els seus límits, a través d’un drama futurista protagonitzat per Tom Hughes, Charlotte Le Bon i Oona Chaplin.

No recomanada per a menors de 12 anys, la pel·lícula “Proyecto Lázaro” es projectarà en el Cinema Tívoli el divendres 10 de febrer a les 19h i a les 22:30h i també el diumenge 12 de febrer, a les 17h i a les 19:30h. El propi Gil ha escrit la història de Marc Jarvis, un home de 32 anys que descobreix que pateix una malaltia mortal i que amb prou faenes li queda un any de vida. Incapaç d’acceptar la seua mort, Marc decideix criogenitzar el seu cos. I és llavors quan es produeix un salt de seixanta anys en el temps, convertint-se Marc en el primer home retornat a la vida de la història, encara que tot serà molt més complicat del que ell esperava. Per exemple, descobrirà llavors que el gran amor de la seua vida, Naomi (Oona Chaplin), li ha acompanyat durant tot aqueix temps d’una forma que ell no esperava.

Amb aquesta pel·lícula, el cinema espanyol dirigeix la mirada cap a la ciència ficció i, concretament, cap a les fronteres de la vida humana. Les entrades per a gaudir del millor cinema d’estrena a Burjassot tenen un preu únic de 4 euros i es poden adquirir, en la taquilla del Tívoli, des d’una hora abans de l’inici de cada projecció.